তাঁর এই ছুটে চলার শুরু ২০০৭ সালে। চার দিনের অনুশীলন ক্যাম্প করতে ভারতীয় দল আসে বেঙ্গালুরু। বাবার সঙ্গে প্রণব আসেন চিন্নাসোয়ামীতে। ১০ বছরের ছেলেটির খুব ইচ্ছা দূর আকাশের তারাদের কাছাকাছি যাওয়ার। কিন্তু নিরাপত্তার শৃঙ্খল পেরিয়ে সেখানে যাওয়ার সাধ্যি কার! ছোটখাটো প্রণব কিন্তু ফাঁক গলে ঠিকই চলে যান স্বপ্নের ক্রিকেটার মহেন্দ্র সিং ধোনির কাছে। গেলেন না হয়, তাতে লাভ কী! কাগজ-কলম নেই বলে অটোগ্রাফ নিতে পারেন না। ওই বয়সে সঙ্গে মোবাইল রাখার অনুমোদন ছিল না বলে তুলতে পারেন না ছবি। মনে তাঁর রোখ চেপে যায়। ভেবেচিন্তে শুরু করেন এই শখের পথে হাঁটা, ‘তাতে শুরুতে বাবা-মা বাধা দিতেন। পরে বুঝলেন, লাভ নেই। আর এখন তো আমার পড়াশোনা শেষ। এটি নিয়েই থাকতে পারব।’